b'\n_START_ARTICLE_\nHarpiks\n_START_PARAGRAPH_\nHarpiks (fra via lavtysk, fra gammelfransk harpois, av gammeltysk hart, \xc2\xabharpiks\xc2\xbb og fransk poix, av latin pix, \xc2\xabbek\xc2\xbb) eller kvae (norr\xc3\xb8nt kv\xc3\xa1\xc3\xb0a) som mange kaller det, er et sekret fra planter, s\xc3\xa6rlig tr\xc3\xa6r, en seigtflytende blanding av terpener, fenylpropanoider og gummistoffer som utsondres fra s\xc3\xa5rflater p\xc3\xa5 tr\xc3\xa6r og stivner i kontakt med luft. Det er l\xc3\xb8selig i egnede organiske l\xc3\xb8semidler, men ikke i vann. Tr\xc3\xa6r utsondrer harpiks grunnet deres beskyttende fordeler som forsvar mot skader og ved at det beskytter tr\xc3\xa6rne fra insekter og patogener._NEWLINE_Harpiks, som lages og utskilles i spesielle harpikskanaler, er vanlig hos vekster i furufamilien, styraksfamilien og skjermplantefamilien. Den er treets forsvarsystem mot angrep av insekter og sopp. N\xc3\xa5r for eksempel en barkebille fors\xc3\xb8ker \xc3\xa5 gnage seg inn under barken starter kvaeutfloden, et friskt tre vil normalt skille ut s\xc3\xa5 mye at billen m\xc3\xa5 gi tapt._NEWLINE_Harpiks best\xc3\xa5r av ulike hydrokarboner og stivner fort, ettersom eteriske oljer fordamper. Den brukes til en rekke form\xc3\xa5l, blant annet i produksjonen av terpentin. Ogs\xc3\xa5 mer eksotiske ting som r\xc3\xb8kelse (fra Boswellia sacra), myrra (fra Commiphora abyssinica) og rav stammer fra harpiks. Sistnevnte er fossil harpiks.\n_START_SECTION_\nSyntetisk harpiks\n_START_PARAGRAPH_\nBetegnelsen harpiks er ogs\xc3\xa5 tatt i bruk om syntetiske stoffer med lignende mekaniske egenskaper, tyktflytende v\xc3\xa6sker som herder til gjennomsiktig fast stoff.'